‘DA moet mosie van wantroue terugtrek’Pres. Jacob Zuma by die gedenkdiens vir die struggle-veteraan, Chris Hani, in Boksburg (10 April 2017). Foto: GCIS Die parlement het Woensdag gesê net die DA het die mag om die mosie van wantroue teen pres. Jacob Zuma, wat vir 18 April gereël is, terug te trek. Moloto Mothapo, woordvoerder van die parlement, het in ŉ verklaring gesê die mosie moet teruggetrek word ná opposisiepartye gevra het dat dit uitgestel word. “Reël 128 van die nasionale vergadering stel dit duidelik dat mosies van wantroue slegs deur die persoon wat dit ingedien het, in dié geval DA-leier Mmusi Maimane, teruggetrek kan word. Die speaker kan dit nie doen nie,” het Mothapo gesê. Die EFF en die UDM het aan die Nasionale Vergadering geskryf en versoek dat die mosie uitgestel word tot die konstitusionele hof ŉ beslissing gemaak het. Die UDM het dié hof genader en gevra dat die mosie deur middel van ŉ geheime stemproses moet plaasvind. Die ANC het op sy beurt aangedui dat sy LP’s nie teen dié party sal stem nie. Verskeie opposisiepartye het aangedui dat hulle die DA se mosie van wantroue teen Zuma sal ondersteun.